b'\n_START_ARTICLE_\nAndrej Jakil\n_START_SECTION_\n\xc5\xbdivljenjepis\n_START_PARAGRAPH_\nRodil se je v Rupi pri Gorici. Po kon\xc4\x8dani osnovni \xc5\xa1oli, se je izu\xc4\x8dil v strojarstvu in si uredil v Rupi usnjarsko delavnico, ki jo je 1883 raz\xc5\xa1iril na strojni obrat, ki se je pozneje razvil v tovarno za strojenje ko\xc5\xbe._NEWLINE_Leta 1912 je v Karlovcu kupil tovarno ko\xc5\xbe, jo reorganiziral in pove\xc4\x8dal. Po izbruhu prve svetovne vojne leta 1914 je bil kot oblastem sumljiv za\xc4\x8dasno interniran. Med vojno je bila tovarna v Rupi leta 1915 poru\xc5\xa1ena. Z izkupi\xc4\x8dkom za material, surovine in izdelano blago, ki ga je re\xc5\xa1il v Karlovec, pa je kupil pomembne nepremi\xc4\x8dnine v Ljubljani in Zagrebu ter leta 1917 premogovnik Krmelj v \xc5\xa0entjan\xc5\xbeu na Dolenjskem, ki ga je precej pove\xc4\x8dal in posodobil._NEWLINE_Leta 1920 je ustanovil v Karlovcu tovarno za \xc4\x8devlje in strojarno raz\xc5\xa1iril tudi na izdelovanje finega gornjega usnja; isto leto je vsa podjetja zdru\xc5\xbeil v delni\xc5\xa1ki dru\xc5\xbebi in postal njen predsednik. Leta 1920 je kupil posestvo Bo\xc5\xa1tanj na Savi in 1921 posestvo Rade\xc4\x8de. Leta 1923 je obnovil tovarno v Rupi in je kmalu zopet dosegla raven predvojne proizvodnje. Umrl je 11. oktobra 1926 v Trstu.'